Gaan blaas doppies, Blade
Onderwerp: Gaan blaas doppies, Blade Fri Jul 09, 2010 8:52 pm
Jou selfoon Jou Facebook-profiel Tim du Plessis
Kyk, daar is altyd ruimte vir beter werkverrigting by Suid-Afrika se vrye media. Maar 'n verstokte kommunis soos dr. Blade Nzimande is die laaste mens op aarde wat vir ons sal preek.
Sy idee van hoe die media in 'n samelewing funksioneer, is seker die motgevrete model van die gestorwe Sowjetunie, waar alle media onder die totale beheer van die staat en die regerende party was.
Nzimande en mnr. Gwede Mantashe, wat bedags sekretaris-generaal van die ANC is en snags voorsitter van die SA Kommunistiese Party, sal eers tevrede wees die dag as alle media in Suid-Afrika onder die dwingelandy van die ANC se "nasionale demokratiese revolusie" gebring word. Of dan dié ANC-faksie wat op enige gegewe tydstip die botoon voer.
Nzimande en Mantashe het hul perdjies teen die koerante opgesaal ná die opspraakwekkende erkenning deur 'n gewese senior joernalis van The Cape Argus in Kaapstad dat hy vyf jaar gelede geld gevat het by die Rasool-faksie in die Wes-Kaapse ANC met die doel om oud-premier Ebrahim Rasool polities te bevoordeel en te bevorder.
So is die lewe maar, dr. Nzimande. Sommige ouens vat geld in swart sakke, ander vat dit in bruin koeverte.
Sonder om hoogheilig te wees: Wat die gewese Argus-joernalis Ashley Smith gedoen het, is bedenklik. Dubbel so omdat hy op die betaalstaat was van 'n politikus.
Mediahuise kan maar weer elke hoekie en gaatjie in hul nuuskantore gaan besnuffel en bekyk om seker te maak hul joernaliste word op geen manier bevoordeel deur magtige politici of ryk sakelui nie.
Die vrye media het 'n kritiek belangrike rol in die huidige tydsgewrig in SA, veral om 'n teenwig te wees vir 'n arrogante ANC met hopeloos te veel politieke mag.
Die media kan egter hul rol in die demokrasie net na behore speel as die publiek hul integriteit aanvaar. ­Hulle hoef nie van ons te hou of van die werk wat ons doen nie; solank hulle net kan aanvaar ons is eerlik en handel in goeie trou.
Die beste moontlike voorsorg en beheer sal nietemin nie verhinder dat 'n Ashley Smith-situasie weer gebeur nie. Soos die kerkmense sê, ons leef in 'n gebroke wêreld.
Die prokureursberoep het die beste stelsel denkbaar om trustgeld te beskerm. Tog is daar jaar ná jaar prokureurs wat trustgeld steel.
Niemand dink elke diefstal beklad die hele prokureursberoep nie. Hoekom dan sê die Ashley Smith-voorval plaas alle joernaliste in die beskuldigdebank?
Of maak dit al die media in die land "huiwerig en lafhartig" – die woorde wat die snipperige Nzimande dié week gekies het om sy reaksie te beskryf. Hy moet ons liewer vertel hoekom dink die ANC-regering dis maar in die haak om Rasool Washington toe te stuur as SA se ambassadeur terwyl daar bewerings op die tafel is dat Rasool joernaliste omgekoop het. Die korrupsie-gewer is mos nie minder skuldig as die korrupsie-ontvanger nie.
Die grootste gros werkers in die SA mediabedryf is toegewyd en streef elke dag na hoë joernalistieke standaarde. Talle joernaliste doen verslag en lewer met onwrikbare eerlikheid en merkwaardige dapperheid kommentaar op dinge wat skeefloop in die land, meestal weens ANC-vergrype en versuime.
Hulle weet hulle doen 'n ondankbare werk. Hulle is "die volk se brandsiek-inspekteurs", in wyle Schalk Pienaar se woorde.
So, ek steur my presies niks aan die fulminasies van Nzimande en Mantashe nie. Hulle is siniese, opportunistiese politici, boonop verbonde aan 'n party wat totaal gestroop is van enige morele gesag.
Hulle verfoei die vrye media, veral die land se kommersieel suksesvolle koerante. Want dis net die koerante, tesame met die howe, die amptelike opposisie en enkele instellings van die burgerlike samelewing wat 'n teenvoeter is vir die ANC se inherente korrupsie en chroniese onbekwaamheid.